ועדת הפנים ואיכות הסביבה, כנסת 18, פרוטוקול מספר 233, 2010-07-12 13:30

דוד אזולאי: שלום לכולם, אני מתכבד לפתוח את ישיבת ועדת הפנים והגנת הסביבה, על סדר היום הצעת חוק הרשויות המקומיות ביטול איחוד המועצות המקומיות באקה אל גרבייה וג'ת, תשס"ט-2009.

דוד אזולאי: הצעות חוק אלו הוגשו על ידי מספר חברי כנסת, חלקם נוכחים כאן ואני אזכיר את שמותיהם: חברי הכנסת גאלב מג'אדלה, דוד אזולאי, זבולון אורלב זאב אלקין ומשה גפני- פ/2419.

דוד אזולאי: הצעת חוק שנייה של חברי כנסת ג'מאל זחאלקה, סעיד נאפע, חנין זועבי- פ/809.

דוד אזולאי: הצעת חוק שלישית של חברי כנסת טלב אלסאנע - פ/1074.

דוד אזולאי: הצעת חוק רביעית של חבר כנסת עתניאל שנלר- פ/303.

דוד אזולאי: הצעת חוק חמישית של חבר כנסת יואל חסון - פ/587.

דוד אזולאי: הצעת חוק שישית של חברי כנסת אחמד טיבי, אברהים צרצור, טלב אלסאנע, מסעוד גנאים - פ/ 901.

דוד אזולאי: הצעת חוק שביעית של חברי הכנסת מוחמד ברכה, חנא סוייד, דב חנין, עפו אגבארייה- פ/431.

דוד אזולאי: הצעת חוק שמינית של חבר הכנסת מגלי והבה- פ/1268.

מגלי והבה: כל הצעות החוק צורפו לדיון של חבר הכסת מג'דלה, ההצעה שלי היא הצעת חוק נפרדת.

דוד אזולאי: זה לא משנה, התוכן הוא אותו תוכן.

מגלי והבה: רציתי לציין את זה בהערה.

דוד אזולאי: קודם כל נקדם את כל האורחים בברכת ברוכים הבאים, סוף כל סוף אנחנו נמצאים בוועדת הפנים כדי לבטל את האיחוד של באקה-ג'ת, אני רוצה שנבין ונבהיר את הדברים, זה לא דבר שהולך להיגמר מהר, לכל אורך הדרך נהיה צמודים להחלטת ועדת השרים לענייני חקיקה, שזה אומר, מה שממשלה החליטה.

דוד אזולאי: בשלב ראשון של הדיון נאחד את כל ההצעות ולאחר שנאחד את כל ההצעות משמע את עמדת הממשלה ואחר כך אשמע את חברי הכנסת, שכל אחד בודאי רוצה להציג את החוק שלו.

דוד אזולאי: אני מבקש לאחד את כל אותן הצעות חוק שהקראתי, האם יש מישהו שמתנגד לאיחוד?

גלעד קרן: הכוונה היא שתוגש לכנסת בקריאה הראשונה הצעת חוק אחת שתכלול את כל שמות המציעים, את כל מספרי ההצעות שהקריא היושב ראש, במקום להגיש שמונה הצעות חוק שיצביעו עליהם שמונה פעמים, נגיש את זה בהצעת האחת.

דוד אזולאי: יש לנו ניסיון עם זה עם כמה חוקים שמגיעים לוועדה, אנחנו מצרפים את כולם ועושים מהם הצעת חוק אחת.

דוד אזולאי: אחר כך דנים עליה כאשר בנייר הכחול שמניחים במליאה רשומים השמות של כל המציעים, כך שהקרדיט נשאר עד הקריאה השנייה והשלישית.

דוד אזולאי: אחרי הקריאה השלישית, הדבר היחיד שנשאר זה נשיא המדינה ויושב ראש הכנסת.

דוד אזולאי: אנחנו עובדים והם בסוף לוקחים את הקרדיט.

דוד אזולאי: זה נושא שצריכים לחשוב עליו, צריך להיות מישהו שמסמל את חבר הכנסת היוזם , לפחות בשביל ההיסטוריה, כדי לדעת.

דוד אזולאי: נכון שיושב ראש הכנסת מייצג את הכנסת אבל אף אחד לא זוכר מי הוביל את הצעת החוק הזו.

דוד אזולאי: מי בעד איחוד כל הצעות החוק שהקראתי?

דוד אזולאי: הצבעה בעד – רוב נגד – אין נמנעים – אין הצעות החוק מאוחדות להצעת חוק אחת.

דוד אזולאי: אין מנגדים ואין נמנעים, לפיכך הצעת חוק רשויות מקומיות (ביטול איחוד המועצות המקומיות באקה אל גרבייה-ג'ת), תשס"ט-2009, כל ההצעות שהקראתי מאוחדות להצעת חוק אחת.

אחמד טיבי: הערה ויזואלית, חבר הכנסת אלסאנע ואני לא הרמנו ידיים, זה משום שאין לנו זכות הצבעה.

דוד אזולאי: היות ויש לנו רוב.

גאלב מג'אדלה: תיקון, אני מחליף את חבר הכנסת איתן כבל.

דוד אזולאי: נציג הממשלה, משרד המשפטים בבקשה.

הראל גולדברג: עמדת הממשלה הייתה לתמוך בהצעת החוק לקריאה טרומית ולאחר מכן, לאחר הבאתה לקריאה ראשונה להביא את זה שוב לדיון בפני ועדת השרים לענייני חקיקה.

הראל גולדברג: במילים אחרות, לממשלה בשלב הזה אין עמדה.

אחמד טיבי: זה חשוב מה שהוא אומר, אין עמדה לפני הקריאה הראשונה.

דוד אזולאי: אנחנו נצביע היום, נכין את זה לקריאה ראשונה, נביא למליאה לקריאה ראשונה לפני הצבעה בקריאה ראשונה ועדות השרים לענייני חקיקה תביע את דעתה.

הראל גולדברג: אני רוצה לדייק, לפני הקריאה הראשונה.

הראל גולדברג: כלומר, לפי החלטת הממשלה, לפני הקריאה הראשונה היא תביא את העניין לדיון בוועדת השרים לענייני חקיקה.

דוד אזולאי: במליאה.

הראל גולדברג: ועדת השרים לענייני חקיקה.

דוד אזולאי: לפני שזה יבוא לקריאה ראשונה במליאה, ועדת השרים לענייני חקיקה תחווה את דעתה בשנית, זה מה שאדוני אמר.

חנא סוייד: היא תחווה דעתה לראשונה, כי לפי מה שנאמר כאן היא לא חוותה דעתה.

דוד אזולאי: אתם מסבכים את העניין שלא לצורך.

חנא סוייד: הכוונה שהמשלחת המכובדת שמייצגת את התושבים של באקה אל גרבייה וג'ת ידעו במה מדובר בדיוק.

הראל גולדברג: ברשותך אדוני היושב ראש אני אקריא את ההחלטה: החלטת ועדת השרים, מחליטים בהתאם לסעיף, וכו', לתמוך בקריאה טרומית בלבד בהצעת חוק הרשויות המקומיות, הצעת החוק דנן, שלנו, ולפני הקריאה הראשונה תובא הצעת החוק לדיון נוסף לדיון נוסף בוועדת השרים לענייני חקיקה.

גאלב מג'אדלה: אם יתברר שיש עמדה אחרת.

גאלב מג'אדלה: אני רוצה לשמוע את דעתם, אם אנחנו מאשרים היום, לפי הצעת היושב ראש חבר הכנסת דוד אזולאי לקריאה ראשונה ומניחים את זה על שולחן הכנסת וזה יובא להצבעה ביום שלישי.

מגלי והבה: יום שלישי זה מחר.

מגלי והבה: כדאי לדייק.

גאלב מג'אדלה: אמרתי "אם".

מגלי והבה: אני רוצה לחזק אותך שבנשיאות הוחלט שזה יובא מחר להצבעה.

מגלי והבה: אדוני היושב ראש, אם אתה מנחה את הממשלה שעד מחר ועדת השרים לענייני חקיקה חייבים לתת תשובה עד מחר, אחרת נביא את זה לדיון במליאה ולא תהיה החלטת ממשלה.

הראל גולדברג: המועד הקרוב לדיון, ותאמנו את זה עם הוועדה, המועד הקרוב לדיון של הוועדה זה ביום ראשון, אז הוועדה תדון בהצעת החוק, כך נאמר על ידי השר שמרכז את עבודת הוועדה.

אחמד טיבי: כדי שהדברים יהיו ברורים גם למשלחת, אני לא חושב שתהיה לנו הצלחה מחר בהצבעה אם הממשלה לא תודיע שהיא תומכת.

אחמד טיבי: כי בקריאה ראשונה בהצעה שהיא בעלת אופי תקציבי, שהממשלה לא אמרה שהיא תומכת בה, צריך 50 חברי כנסת.

אחמד טיבי: בימי שלישי בכנסת, גם אם יש נסיגה מהגולן, לא יהיו 50 חברי כנסת.

דוד אזולאי: אתה רוצה להעמיד את זה במבחן?

אחמד טיבי: אם תהיה הצבעה על נסיגה מהגולן, אנחנו לא נהיה, אתם תהיו, נצביע אוטומטית בעד.

אחמד טיבי: לכן חשוב שכולנו נדע, הם אומרים שהם יתכנסו רק ביום ראשון, כלומר עמדת הממשלה תתקבל אז.

אחמד טיבי: לכן מחר לא יכולה להיות הצבעה בפחות מ- 50.

גלעד קרן: אני אחדד את דבריו של חבר הכנסת טיבי, קודם כל צריכים לשמוע את עמדת האוצר, יכול להיות שהאוצר יגיד שאין פה עלות תקציבית ואז לא נצטרך 50 חברי כנסת.

אחמד טיבי: אני יודע מה דעתם - - -

דוד אזולאי: בוא נשמע, אולי יפתיעו אותך, נשמע את נציג משרד האוצר.

יונתן בר סימן טוב: ברור שהצעת החוק היא תקציבית.

דוד אזולאי: חשבתי שתפתיעו אותנו לשם שינוי.

יונתן בר סימן טוב: יש את העמדה בכתב עם נתונים כפי שמחייב חוק היסוד.

דוד אזולאי: היועץ המשפטי שואל אם יש לכם נתונים לגבי עלויות הצעת החוק הזו?

יונתן בר סימן טוב: על פי חוק יסוד משק המדינה ועל פי תקנון הכנסת הערכה תקציבית צריכה להיות מוגשת בכתב ולהיות מגובה בנתונים ואומדנים.

אחמד טיבי: יש ברשות

אחמד טיבי: כם את מה שהיועץ המשפטי מבקש?

רן פינצי: לפי מיטב זכרוני, הדיון הזה היה לפני כשנה, שנה וחצי ואז הוגשו שני ניירות, אחד של האוצר ואחד של משרד הפנים, כולם היו עם עמדה תקציבית, זאת אומרת שהייתה עלות תקציבית להצעת החוק.

רן פינצי: ג'מאל זחאלקה מעולם לא היה אומדן.

רן פינצי: הצעת חוק יכולה להיות דומה אבל המצב שונה לגמרי.

רן פינצי: אני אבהיר את עצמי שוב, הוגשו שלושה ניירות עמדה שונים לכל אחת מההצעות.

גאלב מג'אדלה: השתנו דברים מלפני שנה וחצי, אנחנו רוצים לדיון הזה נייר מגובה בנתונים שקובע שיש עלות תקציבית כי לנו יש נתונים אחרים.

דוד אזולאי: נציגי משרד האוצר ונציגי משרד הפנים, יש לי בקשה אליכם, עד לסוף הדיון הזה יוגש נייר תקציבי לוועדה.

דוד אזולאי: יש לכם את זה, פשוט לחפש טוב ולהביא לנו את זה.

דוד אזולאי: נוכל להכריז הפסקה של כמה דקות אם צריך, ובלבד שתביאו את הניר.

גאלב מג'אדלה: אבל נייר עדכני, לא אותו נייר.

דרורי שפירא: אם זה משהו עדכני, איך אנחנו יכולים להכין אותו אם אנחנו יושבים פה בדיון?

גאלב מג'אדלה: למה לא עשיתם שיעורי בית?

גאלב מג'אדלה: זו בעיה שלכם.

גאלב מג'אדלה: ברגע שאומרים שיש עלות תקציבית אתם צריכים להוכיח את זה.

דרורי שפירא: אבל אם רוצים נייר עדכני, גם ככה מחכים - - -

דוד אזולאי: אני רוצה להעמיד דברים על דיוקם, מבחינתי כרגע אין שום עלות תקציבית לחוק הזה.

דוד אזולאי: מי שטוען אחרת שיביא לוועדה נייר עמדה שמביעה את העלות התקציבית שלו.

דוד אזולאי: יש דיונים בוועדה וכשיש עלות תקציבית מציגים לנו אותה, אם זה לא הוצג, מבחינתנו אין עלות תקציבית ואנחנו נתנהל כאילו אין עלות תקציבית.

דוד אזולאי: אם עד לסוף הדיון הזה נקבל נייר עמדה, נתייחס אליה.

גאלב מג'אדלה: לגבי הסוגיה הראשונה, אני אומר את זה כדי שלא נהיה באי הבנה עם שר זה או אחר, אם עד ההצבעה במליאה מזכירות הממשלה לא תעביר שהיא תומכת, נטכס עצה, מציעי החוק עם יושב ראש הוועדה, עם יושב ראש הכנסת, איך ננהג ככנסת.

גאלב מג'אדלה: דבר שני, אני רוצה להודות לך, גם כמצטרף להצעת החוק שלי וגם כיושב ראש הוועדה על כך שאתה פעם נוספת מחזיר לכנסת בדיון הזה את הכבוד שלה, אחרי מה שקרה בקדנציה הקודמת בעניין פירוק האיחוד באקה-ג'ת.

גאלב מג'אדלה: אני גם רוצה להודות לחבר הכנסת אורלב וחבר הכנסת אלקין, יושב ראש הקואליציה וחבר הכנסת גפני שהצטרפו להצעת החוק שלי.

גאלב מג'אדלה: לפי מה שאתה רואה כאן אדוני היושב ראש, הנושא הוא בסדר יומם של שני ישובים, אתה רואה את הנציגים משני הישובים, זה נושא שהוא על סדר יומנו יותר משלוש שנים.

גאלב מג'אדלה: אני מאד מקווה שבימים הקרובים אנחנו נסיים את זה ונעבור לסדר יום אחר לטובת האזרחים.

גאלב מג'אדלה: זה גם הזמן להודות לחבריי חברי הכנסת שמשכו את הצעות החוק שלהם במשך חודש ימים.

גאלב מג'אדלה: שלוש פעמים, כדי לאפשר לנו להביא את הצעת החוק הזו וגם כדי לשכנע את הממשלה ואת הקואליציה שהגיע הזמן שהדבר הזה יבוא על תיקונו.

גאלב מג'אדלה: להצעת החוק, כשהצטרפו ארבעה חברי כנסת שהם ארבעה ראשי ועדות וראש קואליציה, זה אומר, גם לאוצר וגם לפנים וגם למשרד המשפטים, זה אומר הרבה.

גאלב מג'אדלה: היות ואנחנו בלחץ זמן כדי להניח את הצעת החוק, אחרי שתאושר על ידי הוועדה, אני אקצר כי יש לפנינו עוד את עבודת הניסוח והנחה, מפני שהקואליציה הודיעה בנשיאות הכנסת שיתווסף לסדר היום הנושא הזה וגם מנהלת הוועדה וגם מזכירת הכנסת וגם הנסחית, כולם נרתמו, מפני שכל הגורמים האלה רואים ומעריכים נכון את חשיבות הצעת החוק הזו.

גאלב מג'אדלה: דבר אחרון, אני רוצה להודות לאנשים שטרחו ובאו כמתנדבים ואנשי ציבור, לוועד הציבורי שמוביל אותו סמיח אבו מוך וחבריו.

גאלב מג'אדלה: הייתה תקופה של חודש ימים שכולם התאזרו בסבלנות, כולם שילבו ידיים עד שהגענו ליום הזה.

גאלב מג'אדלה: בהתייעצות עם חברי כנסת שמשכו את הצעות החוק שלהם, דבר שלא קורה שלוש פעמים בתדירות של שלושה שבועות, אני חושב שזו הייתה עבודה נכונה לטובת כלל הציבור בבאקה-ג'ת ואני מברך אותך פעם נוספת ומקווה שנסכם את זה במהרה.

דוד אזולאי: תודה אדוני, חבר הכנסת מגלי והבה.

מגלי והבה: אדוני היושב ראש, אני לא רוצה להודות לאף אחד, אני רוצה להודות שברגע שההצעה תעבור בקריאה שלישית על פירוק באקה-ג'ת.

מגלי והבה: כשהצגנו את הצעת החוק, כל הדבורים, בשבוע שעבר, אחד הדברים והחששות שהעליתי והצטרף אלי גם היושב ראש, שהממשלה עדיין אין לה עמדה.

מגלי והבה: אנחנו צריכים להגיע החלטה אם אנחנו מעלים את זה, לראות מי תומך ומי לא.

מגלי והבה: נכון חבר הכנסת מג'דלה שחתמו לך חברי כנסת כמו זאב אלקין וחבר כנסת דוד אזולאי, אבל אני לא רוצה שנגיע למצב שבסוף כל אחד מאלה שחתמו לך יגיד שהוא בקושי אחראי על הקול שלו ואז נגיע למצב שנביא להצבעה, יהיו לנו עוד כמה קולות, אבל לא מספיק אם נצרף את כל אה שרוצים בשביל לפרק את באקה-ג'ת.

מגלי והבה: אין אחד מאלה שיושבים פה שאין לו רצון שהחוק הזה יהיה מאחורינו, לפרק את האיחוד הזה ואני אומר את זה לאוצר, ועדת השרים ושר האוצר לא יכולים לשחק בכנסת, לא בנשיאות, לא בוועדת הפנים והגנת הסביבה ולא בכל אלה שהציעו את הצעת החוק.

מגלי והבה: זה לא סוד גדול שאתם דנים על תקציב לשנתיים הבאות אז יודעים בדיוק מה העלות, אנא תואילו להודיע לשר, שיואיל בטובו לקבל החלטה שהוא מגבה את פירוק באקה-ג'ת ואז נודה לכולם ונלך אליך, חבר הכנסת מג'אדלה לחגיגה גדולה.

דוד אזולאי: אבל אל תשכחו שהכול יהיה כשר...

יעקב אדרי: אני גרסתי מהתחלה לגבי הנושא של איחוד הרשויות, שהדרך שזה נעשה זה כישלון אחד גדול.

יעקב אדרי: ב- 2003 הביאו רשימה שלימה לאיחוד של עשרות ישובים, מהרשימה הזו נשארו רק כמה ישובים שלא יכלו להילחם והחליטו לעשות עליהם את ההתגלחות.

יעקב אדרי: ראינו שחוץ מיושב אחד בודד או שניים, הכול נדון לכישלון.

יעקב אדרי: עשו את זה בדרך לא נכונה, אם כבר עושים את זה, צריך להיות תהליך ארוך, לתת את התקציבים הנכונים, להכין את כל המערכות השונות.

יעקב אדרי: פשוט אמרו להם שבאופן טכני מחליטים וזהו.

יעקב אדרי: אין מה לעשות, סיפור האיחוד נכשל באופן טוטאלי, חוץ ממתי מעט ששם זה הצליח וגם זה בגלל סיבות מיוחדות.

יעקב אדרי: אגב, אני בעד איחוד רשויות אבל לעשות את זה בצורה נכונה, בתהליך ארוך, בהתראות ברורות, הכשרת צוות, מתן כספים, על מנת לא להשאיר את ראשי הרשויות עם גירעונות וכמובן שאני תומך תמיכה מלאה בהחזרת המצב לקדמותו.

יעקב אדרי: כאשר נעשה את זה, אנחנו צריכים לעמוד על זה שהם יקבלו את התקציב כדי לעמוד על הרגליים, אחרת אם נפריד ונשאיר אותם עם כל הבוץ שיש להם כבר היום, ברור שהם נדונים לטביעה וחבל על הזמן.

יעקב אדרי: אני מברך ומקווה שנעשה את זה בדרך הנכונה.

ג'מאל זחאלקה: האיחוד הזה נועד לכישלון אבל אפילו מנסחי החלטה על האיחוד שמו לב ואמרו שמחובתה של הממשלה להסדיר את החובות של באקה- ג'ת.

ג'מאל זחאלקה: זה האיחוד היחיד שהיה בו סעיף כזה.

ג'מאל זחאלקה: הממשלה לא קיימה ושני הישובים שקעו עוד יותר כי זה ברור אם יש לך חוב ולי יש חוב ונעשה חברה משותפת, נהיה בחוב עוד יותר גדול.

ג'מאל זחאלקה: זה לא שיש לך ויש לי ואנחנו יכולים לבנות משהו ביחד.

רן פינצי: סליחה שאני מפריע, העובדות לא תומכות במה שאדוני אומר, הגירעון של הרשות הלך וירד מאז האיחוד.

רן פינצי: עד עכשיו היה גירעון של 135%, גירעון שוטף, היום הגירעון הוא בסביבות 43%, הרשות מאוזנת בתקציבה השוטף.

ג'מאל זחאלקה: תאמין לי שאני יודע את העבודות.

ג'מאל זחאלקה: אמרת חצי אמת.

ג'מאל זחאלקה: לא דיברת על ההלוואות, הייתה פרישה של חובות והלוואות, עדיין החוב הכללי, כולל הלוואות עומד על יותר מ- 115 מיליון ₪.

ג'מאל זחאלקה: בדקתי , אני חי את הנושא הזה.

ג'מאל זחאלקה: אלה העובדות שנאמרו על ידי השר מעל הבמה, שאלתי אותו שאלה מדויקת.

ג'מאל זחאלקה: הגשתי שאילתא לשר הפנים, מה החובות של באקה-ג'ת, כולל הלוואות.

ג'מאל זחאלקה: אני יודע מה התרגיל שעושים, יש הלוואות, בסופו של דבר זה חובות.

רן פינצי: אם כבר האשמת אותי באי אמירת אמת, אני מקפיד על כבודי, לפחות בוועדה הזו, מצבת ההלוואות של באקה-ג'ת, תחילת האיחוד לעומת המצב היום, מצבת ההלוואות ירדה.

קריאה: לא נכון, זה פי שלוש.

רן פינצי: עומס המלוות של באקה-ג'ת, אני לא יודע על איזה 100 מיליון אדוני מדבר, עומס המלוות של באקה-ג'ת הוא 48 מיליון שקלים - - -

אחמד טיבי: אדוני היושב ראש, אם נמשיך בסגנון הזה, חוק באקה-ג'ת לא יתקדם בכנסת.

אחמד טיבי: אנחנו פותחים דיון עקרוני שכבר הצבענו עליו, השר אמר לנו שהוא תומך בפירוק, הבעיה היא רק שר האוצר לכן אני מבקש לא לפתוח את הדיון הזה.

רן פינצי: לא דיברנו בפירוק אלא על נתונים כספיים.

דוד אזולאי: חבר הכנסת ג'מאל זחאלקה, ההערה של חבר הכנסת טיבי מופנית גם אליך או שאנחנו עוסקים באיחוד או שאתה רוצה להיכנס לפירוט תקציבי, נקיים דיון תקציבי על באקה-ג'ת, זו לא המטרה.

ג'מאל זחאלקה: מעבר לכל העניינים שדיברנו עליהם יש עניין של האנשים שבאו לכאן ומייצגים את שני הישובים, אי אפשר לשחק בעצבים של האנשים יותר.

ג'מאל זחאלקה: האנשים חיו בהרגשה שהפירוק הולך עם יושבים אחרים ובגלל כל אחד תקעו אותם, אני לא רוצה לחזור על הסרט הזה.

ג'מאל זחאלקה: אחר כך הובטח להם אחרי הבחירות וזה אל התקיים.

ג'מאל זחאלקה: אין זכות לכנסת לשחק בעצבים של האנשים, אנשים פשוט התחילו לאבד אימון בעניין.

ג'מאל זחאלקה: לכן אני חושב שצריך לעשות את זה כמה שיותר מהר, האזהרה של היושב ראש צריכה לעמוד מול עיננו.

ג'מאל זחאלקה: היושב ראש ריבלין אמר, אם אתם לא מתכוונים לפרק את האיחוד, תודיעו עכשיו.

ג'מאל זחאלקה: אל תגידו לאנשים כן ואחר כך תגידו להם לא.

ג'מאל זחאלקה: אני חושב שהאנשים צריכים לחזור מכאן עם מסר שהעניין מתקדם.

ג'מאל זחאלקה: אני מציע להעביר את החוק בקריאה ראשונה כמו שהוא כדי לחסוך זמן ואחר כך, נדון על הדברים הרלוונטיים בקריאה שנייה ושלישית.

דוד אזולאי: תודה.

דוד אזולאי: סאלח סולימן, נציג השלטון המקומי בבקשה.

סלאח סולימאן: העמדה שלנו היא בעד לפרק.

סלאח סולימאן: אי אפשר לעשות חתונה בכוח.

סלאח סולימאן: התושבים קיבלנו פניות מתושבים משני הישובים ולקראת סוף השבוע הייתה לנו ישיבה עם ועד ראשי הרשויות הערביות, שגם תומך בפירוק, נציגי האוכלוסייה גם היו שם.

סלאח סולימאן: ההמלצה שלנו היא בעד הפירוק.

דוד אזולאי: תודה אדוני.

דוד אזולאי: חבר הכנסת חנא סווייד בבקשה.

חנא סוייד: בקצרה, כמו שעשיתי במליאת הכנסת אני רוצה לברך את הוועד הציבורי בבאקה ובג'ת שפעל רבות על מנת לפרק את האיחוד הזה שנכפה על האוכלוסייה של באקה- וג'ת.

חנא סוייד: באותו דיון שהיה בכנסת דיבר חבר הכנסת שטרית שאי אפשר ללכת אחרי הציבור, מנהיגות צריכה להגיד מה שיש לה או מה שהיא מאמינה בו.

חנא סוייד: אני מעולם לא נפגשתי עם אזרח, אם בבאקה ואם בג'ת, אזרח אחד שתומך באיחוד הזה.

חנא סוייד: לכן אני חושב שזה צעד נכון.

חנא סוייד: דבר נוסף, הכנסת מפלה, בעצם הממשלה מפלה את באקה וג'ת כי כל האיחודים שנעשו פורקו.

רן פינצי: במגזר הלא יהודי, יש עוד 13 איחודים שעובדים.

חנא סוייד: אנחנו יודעים לה, אתה יודע למה ואני יודע למה ואני לא רוצה להתווכח.

חנא סוייד: אתה בכלל לא אמרת שאתה בעד הפירוק, למה שאתווכח.

חנא סוייד: אם לא מפרקים את האיחוד הכפוי הזה בין באקה וג'ת אנחנו מפלים נגד האוכלוסיות ונגד שני הישובים האלו ולכן אני חשוב שחשוב שנתקדם במהרה בהכנת החוק לקריאה ראשונה.

אידריס מואסי: אדוני היושב ראש, חבריי הכנסת, אני רוצה לברך על המוגמר מהיום ואני אציע להעביר את ההצעה כמו שהיא לקריאה ראשונה.

אידריס מואסי: הוכחנו בזמנו שההצעה הזו איננה הצעה תקציבית ולא עוברת את ה- 5 מיליון, למרות דבריו של מר פינצ'י שאומר לנו כל הזמן ומוכיח שזה כאילו עדיף יותר ועולה יותר.

דוד אזולאי: זכותו של רן פינצ'י לחשוב מה שהוא רוצה, הוא איש מקצוע וזכותו לחשוב שהאיחוד טוב.

אידריס מואסי: אנחנו מחזיקים בידינו דוחות ביקורת, מחזיקים אומדן שנעשה על ידי רואה חשבון לפירוק האיחוד והם מראים אחרת ממה שמר פינצ'י ונציגי האוצר מנסים להוכיח כל פעם מחדש.

אידריס מואסי: אני מציע לקדם את הנשוא מהר ככל האפשר כי אי אפשר להתעלל יותר בציבור, ואי אפשר לדחות את זה כי הפגרה הולכת ומתקרבת ומועד הבחירות הוא ב- 23 בנובמבר ואי אפשר למשוך את האנשים.

אידריס מואסי: יש מפקח על הבחירות שמסתובב בשני הישובים ואנחנו לא יודעים אם למחות, לתמוך או להיאבק נגד הפירוק.

אידריס מואסי: הגיע הזמן לעשייה בסופית.

אידריס מואסי: דבר נוסף, החלטת ועדת השרים הייתה לתאם בין האוצר ומשרד הפנים על עלויות תקציביות, עלות הפירוק.

אידריס מואסי: הדבר הזה לא קשור בנו.

אידריס מואסי: לכן אני מציע לקדם את הנושא וכל מה ששייך לממשלה שייגמר בממשלה אבל אי אפשר להפיל את כל העול עלינו ולהתעלל בנו.

דוד אזולאי: עורכת דין ורד וייץ מההסתדרות החדשה.

ורד וייץ: אני רוצה להעיר נקודה מסוימת בהצעת החוק הזו, אנחנו לא מביעים עמדה לגופה של הצעתה חוק, אין לנו שום בעיה עם זה, למעט נושא העובדים.

ורד וייץ: מה שקרה הוא מצב כזה, התקבלו עובדים לעבודה בכל אחת מהרשויות שמרכיבות את איחוד.

ורד וייץ: התקבלו כדין, ברובם המכריע, אני מקווה.

ורד וייץ: בשלב הבא הוחלט על איחוד הרשויות ואז נדרשו העובדים לעבור מכרז על מנת לשמש באותו תפקיד בו הם שימשו ברשויות המקור, ברשות המאוחדת.

ורד וייץ: היום, משעומדת בפנינו הצעה לבטל את האיחוד, שוב נדרשים העובדים לעבור מכרז על מנת לשמש באותו תפקיד ברשות שממנה הם באו.

ורד וייץ: אנחנו סבורים בהסתדרות החדשה שהתנהלות כזו יש בה משום התייחסות לעובדים כאל חפץ ויש בה משום מעשה עוול לעובדים.

ורד וייץ: אפשר לתקף את העניין הזה גם משפטית אבל אני מדברת כרגע על הפן הציבורי, על הפן המוסרי ואנחנו רואים בכך חשיבות ראשונה במעלה שיובטח המשך העסקתם של העובדים ברשויות מהן הם באו.

ורד וייץ: דבר שני, הצעת החוק מקנה סמכות לשר לתקן תקנות, בין היתר באשר להעסקת העובדים ברשויות המקור, ביציאתם מהרשות המאוחדת לרשויות המקור.

ורד וייץ: על פי ניסיוננו, בביטול איחוד של רשויות מאוחדות קודמות, כגון אל סגו'ר, נוצר מצב בו תוקנו תקנות שפוגעות בעובדים במובן הזה שחלק מהעובדים לא ניתן להם לעמוד במכרז פנימי משום איזושהי טענה חד צדדית שהם כאילו התקבלו לעבודה מלכתחילה שלא כדין.

ורד וייץ: דבר נוסף, בעוד שעל פי פקודת צו המועצות המקומיות לנציגות העובדים יש מעמד בוועדות הבחינה, בוועדות המכרזים, הרי שעל פי התקנות שהותקנו על ידי משרד הפנים בנושא ביטול איחוד אל סג’ור, בכל הביטולים למעשה, נקבע שאמנם אין בתקנות כדי לפגוע בזכות נציגות העובדים להיות בוועדת המכרזים, ככל שהדבר נדרש על פי הסכם קיבוצי.

ורד וייץ: אלא מה, שנוכחות נציגות העובדים בוועדות הבחינה אינה נובעת מהסכם קיבוצי אלא מהחוק, מצו המועצות המקומיות.

ורד וייץ: פקודת המועצות המקומיות, צו המועצות המקומיות א'.

ורד וייץ: הבקשה היא שיתווסף סעיף שאומר שהתקנות יותקנו לאחר חובת היוועצות עם ארגון העובדים ובאישור הוועדה.

דוד אזולאי: יש לי הצעה, תכיני בבקשה את ההצעה שלך, תגישי אותה למשרד הפנים, למחלקה המשפטית של הוועדה, ואנחנו נדון בזה לקראת קריאה שנייה ושלישית.

ורד וייץ: הגשנו את זה גם לוועדת השרים, הגשנו את הבקשה הזו.

דוד אזולאי: אבל פה בסופו של יום מתקיימים הדיונים החשובים, תגישי לנו את זה כי לצערי הרבה אני מסכים עם מה שאמרת, לשולחני מגיעות הרבה פניות של עובדים ממועצות אחרות עם בעיות שגברתי העלתה כאן.

דוד אזולאי: לכן דווקא בגלל זה אני רוצה שאתם תכינו נייר עמדה שלכם.

ורד וייץ: הגשנו אותו לך ולחברי הוועדה.

ורד וייץ: הגשתי לפני הדיון, יצאתי מתוך הנחה שזה מונח לפני אדוני בהיותו חבר בוועדה.

דוד אזולאי: אני אבקש להגיש אותו למשרד הפנים, שגם הם ייקחו את זה בחשבון במסגרת הוראות המעבר וגם אצלנו הנושא יטופל.

ג'מאל זחאלקה: אני יכול להגיד לך שהבעיות בסג'ור לא רלוונטיות לבאקה, מהיכרותי את שני המקרים.

ג'מאל זחאלקה: ורד וייץ: אנחנו חיים מן הניסיון.

דוד אזולאי: חבר הכנסת זחאלקה, אני לא מסכים אתך ורוצה לקוות שמה שקורה באל סג'ור לא יקרה בבאקה-ג'ת ולצערי הרב זה יכול לקרות וטוב שנחשוב על זה לפני כן.

דוד אזולאי: אני מצטער להגיד אבל אני חייב לומר שאני לא מכיר מצב שהממשלה מחליטה לתמוך בהצעת חוק ולהחזיר לה את זה לקראת קריאה ראשונה.

דוד אזולאי: בדרך כלל יש מצב הפוך, הוועדה מקיימת דיונים, יש אי אילו הבהרות והוועדה דורשת להחזיר את זה לוועדת שרים לענייני חקיקה.

דוד אזולאי: מה שקורה כאן, אנחנו נדרשים כרגע, לפני קריאה ראשונה, להעביר את זה לוועדת שרים לחקיקה שהיא תביע דעתה.

דוד אזולאי: אני שואל, על מה ולמה?

דוד אזולאי: הרי אנחנו לא הולכים לשנות פה שום נוסח.

דוד אזולאי: מה שהיה הוא מה שיהיה.

דוד אזולאי: לכן לא ברור לי, אלא אם המטרה היא לעכב ולדחות את ההחלטה, זה סיפור אחר.

דוד אזולאי: הממשלה יכולה לבוא ולהגיד בצורה שאינה משתמעת לשני פנים, שהם נגד הצעת החוק הזו.

דוד אזולאי: הממשלה יכולה לעמוד בלחצים.

דוד אזולאי: זה מטריד אותי.

דוד אזולאי: דבר שני, אנחנו נדרשים לבוא לקריאה ראשונה, כאשר הוועדה מקיימת דיון והיא לא יודעת עלות תקציבית של הצעת החוק הזו, דבר שהוא א'- ב'.

דוד אזולאי: הדיון הזה לא נקבע אתמול אלא בשבוע עבר.

דוד אזולאי: היה די זמן כדי שהממשלה תכין הצעה תקציבית.

דוד אזולאי: חבל מאד שהדבר הזה לא נעשה.

דוד אזולאי: אני גם אומר, שיהיה ברור, אנחנו לא הולכים לקבל את ההצעה התקציבית שלכם כ"ראה וקדש" תשכחו מזה.

דוד אזולאי: אתם תביאו את ההצעה ואנחנו נעמיד מולה הצעה שלנו.

דוד אזולאי: אני חושב שנעשה פה מעשה לא הוגן.

דוד אזולאי: עוד לא היה כדבר הזה, גם לא מביאים הצעה תקציבית, נדרשים לעכב חקיקה, להביא את זה חזרה לוועדת שרים.

דוד אזולאי: משהו פה לקוי וזה מעשה לא הוגן כלפי התושבים.

דוד אזולאי: זכותה של הממשלה לקבל החלטה נגד הפירוק.

דוד אזולאי: יש קואליציה ויש משמעת, הקואליציה תצביע.

דוד אזולאי: אבל כאשר מביאים את זה לקריאה טרומית ואנחנו נדרשים היום לעכב חקיקה.

דוד אזולאי: תנו לי לוח זמנים איך אני מתקדם עם החקיקה הזו.

דוד אזולאי: מי שלא יודע, יום שני הבא זה ערב תשעה באב.

דוד אזולאי: יום שלישי אין דיונים וזה לא יבוא ביום רביעי.

דוד אזולאי: כמה שאני אעשה מאמץ לקדם את זה, המשמעות היא לתקוע את החקיקה הזו.

דוד אזולאי: זה מה שהולך לקרות ואני לא עובד על אף אחד.

דוד אזולאי: חברי הכנסת, אני מסב את תשומת לבכם לעניין הזה.

דוד אזולאי: גם אם אקיים דיון ביום ראשון אני מסופק אם נוכל להעמיד את זה לחקיקה בקריאה ראשונה, מה עם קריאה שנייה ושלישית?

דוד אזולאי: יש פה מגמה.

דוד אזולאי: תעמדו אחרי הדברים, תעמדו אחרי ההחלטות, תגידו ברחל בתך הקטנה, אנחנו נגד.

דוד אזולאי: את דעתי אמרתי לא פעם ולא פעמיים, דעתי האישית היא בעד איחוד רשויות, אבל לא בצורה סיטונאית, בצורה מסודרת, כאשר יודעים לאחד גם את הרשויות הקטנות גם את הרשויות הגדולות ולא לוקחים מגזרים מסוימים ועליהם מטילים את כל העול.

דוד אזולאי: הייתי רוצה לשמוע איך עושים איחוד בקריית אתא, בכל הקריות, כשאתה לא ידוע איפה הגבול.

דוד אזולאי: חולון בת ים, גבעתיים רמת גן ועוד.

דוד אזולאי: פעם אחת שמישהו יביא תכנית איחוד רצינית.

דוד אזולאי: אדון פינצ'י הוא לא האיש, עם כל הכבוד.

דוד אזולאי: אני רוצה להזכיר נשכחות לחברים, למעשה חוק באקה-ג'ת היה אמור לעבור באותה עסקת חבילה בקדנציה הקודמת בגלל המגיש, זה או אחר, הפילו את זה.

דוד אזולאי: אחרת דינו היה כדין אל סג'ור ודליית אל כרמל.

דוד אזולאי: אני מבקש מנציגי הממשלה בכל לשון של בקשה.

דוד אזולאי: אם בכוונתכם לתת לחוקה זה לעבור, אנא מכם תהיו ברורים.

דוד אזולאי: אם אינכם מתכוונים לתת לחוק הזה לעבור, תגידו את זה.

דוד אזולאי: כנסת ישראל תחליט בסופו של יום האם הולכים בעד ההצעה הזו או לא.

דוד אזולאי: אבל לממשלה צריכה להיות אמירה ברורה בעד החוק או נגד החוק.

דוד אזולאי: אני אומר את הדברים האלה כדי למנוע מצב שהממשלה תקבל החלטה, תביאו את זה לקריאה שנייה ושלישית עוד פעם להחלטת ועדת שרים לענייני חקיקה.

דוד אזולאי: את זה אני מודיע שלא אתן.

דוד אזולאי: מה עם ההצעה התקציבית?

דוד אזולאי: יש לכם הצעה תקציבית?

יונתן בר סימן טוב: היא תישלח בהמשך היום בפקס.

דוד אזולאי: תן לי שעת יעד.

יונתן בר סימן טוב: חמש.

דוד אזולאי: עד חמש נקבל את הצעת החוק התקציבית?

יונתן בר סימן טוב: חיובי.

גאלב מג'אדלה: אם היא לא תתקבל זו תהיה הצעת חוק ללא תקציב.

גאלב מג'אדלה: על פי התקנון.

דוד אזולאי: אני מבקש לשמוע חוות דעת משפטית.

דוד אזולאי: היועץ המשפטי של הוועדה בבקשה.

גלעד קרן: אני אקריא מסעיף 138 א', שמדבר על חקיקה צריכת תקציב, סעיף קטן (ב) קובע שהערכת השר לגבי העלות התקציבית של הצעת החוק שבביצועה כרוכה לדעתו עלות תקציבית של 5 מיליון שקלים חדשים או יותר בשנת תקציב כלשהי, תוגש בכתב ותהיה מנומקת ויצורפו לה נתונים ואומדנים שיהוו בסיס להערכה.

גלעד קרן: סעיף קטן (ג) אומר שחבר הכנסת רשאי להגיש לוועדה הערכה לגבי עלות תקציבית של הצעת החוק, בסעיף זה – הערכה אחרת.

גלעד קרן: הערכה אחרת תהיה בכתב ותוגש אם לא קבעה הוועדה אחרת, על ידי מרכז המחקר והמידע של הכנסת.

גלעד קרן: ההערכה אחרת תהיה מנומקת, יצורפו לה נתונים ואומדנים שיהוו בסיס לה ויצוין בה המקור לנתונים.

גלעד קרן: כך שאם חבר כנסת רוצה להגיש הצעה אחרת, ברירת המחדל היא שזה יהיה על ידי מרכז המחקר והמידע וזה כמובן יעכב את הדיון, או שהוועדה תחליט שהיא נותנת לו להגיש הערכה של מישהו אחר.

גלעד קרן: הוועדה תזמן את מגיש ההערכה האחרת כדי לברר את הערכתו וכן רשאית היא לזמן את מי שנתן לו נתונים לצורך הערכה האמורה אלא אם כן הזימון אינו נחוץ ואינו אפשרי בנסיבות העניין.

גלעד קרן: הוגשה הערכה אחרת, תאפשר הוועדה לשר להגיב עליה.

גלעד קרן: הוועדה בכל מקרה צריכה להחליט האם היא מקבלת את הערכה של האוצר, בכל מקרה נצטרך להתכנס פה כדי להחליט האם אנחנו מקבלים את הערכה של האוצר.

דוד אזולאי: אם יש לנו הערכה תקציבית של האוצר והערכה תקציבית של חברי הכנסת, האם אנחנו צריכים להצביע על שתי ההצעות בנפרד או לאמץ החלטה אחת, או שצריך להעביר את זה למרכז המידע של הכנסת שיבדוק את שתי ההצעות?

גלעד קרן: הקביעה היא של הוועדה.

גלעד קרן: אם הוועדה מרשה לחבר הכנסת להביא הערכה שהיא לא של מרכז המחקר והמידע היא צריכה להחליט על זה, אז זה יוגש וידון פה וחבר הכנסת יציג את זה ומי שהצי את הנתונים יציג והוועדה צריכה להחליט האם היא מקבלת את הערכת משרד האוצר או את ההערכה השנייה.

דוד אזולאי: אבל אני יכול לבקש את חוות דעתו של מרכז המחקר והמידע לגבי שתי ההצעות שיוגשו?

גלעד קרן: אפשר לבקש שמרכז המחקר והמידע יכין הערכה תקציבית - - -

דוד אזולאי: אני לא רוצה שיכין לי, אז יש לי אילוץ של זמן, כי זה ייקח זמן.

דוד אזולאי: אבל אם אני מביא לו שתי הצעות והוא צריך לבדוק אותם זה ייקח פחות זמן מאשר שהוא צריך להכין את העלות התקציבית.

טלב אלסאנע: האם העניין של העלות התקציבית הוא חלק אינטגראלי מאישור החוק לקראת קריאה ראשונה בוועדה?

טלב אלסאנע: לגבי הדיון במליאה אין לזה משמעות?

טלב אלסאנע: ידוע לנו שזה חשוב והמגבלה של מספר חברי הכנסת היא רק לגבי המליאה.

טלב אלסאנע: עכשיו אנחנו מדברים על דיון בוועדה.

טלב אלסאנע: האם הוועדה יכולה לאשר להעביר את זה למליאה ואז יהיה הדיון?

חנא סוייד: כלומר מה שהקראת כרגע הוא רלוונטי לדיון של הוועדה.

גלעד קרן: הוועדה יכולה לאשר עקרונית את המהות של הצעת החוק, בלי קשר לתקציב של הצעתה חוק.

גלעד קרן: אבל מכיוון שבדברי ההסבר של הצעת החוק צריך להופיע אם הצעת חוק היא תקציבית או לא וזו החלטה של הוועדה, אם היא מקבל את הערכת האוצר או מקבלת הערכה אחרת, בכל מקרה הוועדה תצטרך להכריע בעניין הזה.

דוד אזולאי: המשמעות היא שברגע שנקבל את ההצעה צריך להתכנס שוב ולקבל החלטה עוד היום.

אחמד טיבי: האם זה מחייב שכבר נתחיל לעבוד על הצעה בשם חברי הכנסת, יש לי הצעה, אתה, חבר הכנסת דוד אזולאי, כאחד המציעים מגיש בשם כולנו הצעה אחרת.

דוד אזולאי: אני לא רוצה כיושב ראש להגיש הצעת תקציבית, אני אצטרף לכל הצעה שתוגש על ידי חבר כנסת.

דוד אזולאי: אני לא רוצה להיות היוזם של זה.

חנא סוייד: אני מציע ששלושה ארבעה חברי כנסת נפנה ביחד.

דוד אזולאי: הויכוח הזה מיותר.

דוד אזולאי: אני פונה לחברי הכנסת, אם יש לכם הצעה תקציבית, אנא מכם להגיש אותה עד השעה חמש.

דוד אזולאי: בדיוק כמו שאני דורש ממשרד האוצר.

גלעד קרן: גם לגבי ההערכה של האוצר וגם לגבי כל הערכה אחרת, ההערכות צריכות להיות מבוססות על אומדנים ונתונים מעודכנים.

גלעד קרן: לא כל הצעה שתכתוב 3 מיליון שקלים והוועדה תקבל, אחר כך זה ייפול בבג"ץ.

אחמד טיבי: היום בישיבה שנתכנס בערב אחרי שנקבל את ההצעות, נכריע בין שתי ההערכות התקציביות.

דוד אזולאי: צריך עוד לבדוק במרכז המחקר והמידע של הכנסת.

אחמד טיבי: לפי החוק לא חייבים לפנות.

דוד אזולאי: לא חייבים אבל אני רוצה, למען הסדר הטוב, אני לא רוצה להשאיר סדק פתוח.

דוד אזולאי: אם אוכל לקבל מהם את האו-קי על שתי ההצעות זה יקל עלי מאד.

חנא סוייד: האם ההצעה השנייה, מלבד הצעת האוצר, או תשקיף האוצר, צריכה להיות רק ממרכז המחקר או ממומחה אחר?

חנא סוייד: רואה חשבון?

גלעד קרן: ברירת המחדל היא שמרכז המחקר והמידע מכין את ההערכה האחרת.

גלעד קרן: הוועדה צריכה לקבוע בהצבעה שהיא מאשרת להגיש הצעה שהיא לא של מרכז המחקר והמידע.

דוד אזולאי: כשאני אקבל את ההצעה התקציבית אני אבקש מצוות הוועדה - - -

גאלב מג'אדלה: אם בכלל האוצר ישלח...

דוד אזולאי: הוא אמר והוא יעמוד בזה.

דוד אזולאי: אני מבקש מצוות הוועדה, ברגע שהנושא יגיע אליכם תעדכנו אותנו מיד, אנחנו נקבל אישור של יושב ראש הכנסת ונקיים דיון נוסף היום על נושא התקציב.

חנא סוייד: יש לי בקשה, אני מצפה גם שההצעה של האוצר לא תנקוט במספר אחד, שיהיה שם פירוט.

גאלב מג'אדלה: הוא אמר את זה.

גאלב מג'אדלה: נתונים עדכניים.

דוד אזולאי: אני סומך על הצוות המקצועי של משרד האוצר שיכין נייר מקצועי וראוי להציג אותו בפני הוועדה.

דוד אזולאי: אני מצפה גם מחברי כנסת להכין נייר דומה עם כל הנתונים, אני אבדוק את מרכז המחקר והמידע.

גלעד קרן: שתי הערות טכניות לעניין הנוסח, יש שני מועדים שכבר חלפו, מכיוון שההצעה הזו הועתקה מההצעה שהונחה לקריאה שנייה בזמנו.

גלעד קרן: בסעיף 16 ,במקום בשנת התקציב 2009, אני מניח שהכוונה היא בשנת התקציב 2011.

גלעד קרן: במועד בתחילה כרגע כתוב מועד התחילה ה- 1 ביוני 2010, שהמועד הזה כבר עבר, אני מציע שהוא יהיה ה- 1 באוגוסט 2010.

גלעד קרן: מועד הבחירות הוא קבוע.

רן פינצי: הערה טכנית לסעיף האחרון , גם בפירוק של כרמל וסג’ור ניתנו תשעה חודשים, אתה נותן עכשיו משהו כמו חודש וחצי להתארגן על פירוק, אין סיכוי.

דוד אזולאי: אין בעיה, אני מבין למה אדוני מכוון, נשאיר את זה לקריאה שנייה ושלישית, אני אקח בחשבון את הבקשה שלכם, כי אם רוצים פירוק ראוי מן הראוי לתת לו זמן.

דוד אזולאי: גם אלה שמבקשים את פירוק האיחוד מודעים לכך שזה לא ייקח 30 או 60 יום.

דוד אזולאי: אנחנו מעמידים להצבעה את הצעות החוק שאוחדו, הצעת חוק הרשויות המקומיות (ביטול איחוד המועצות המקומיות באקה אל גרבייה וג'ת ), התש"ע- 2009.

דוד אזולאי: כל ההצעות שאוחדו.

דוד אזולאי: מי בעד?

דוד אזולאי: הצבעה בעד – 4 נגד – אין נמנעים – אין ההצעה עוברת לקריאה ראשונה.

דוד אזולאי: לפיכך ההצעה עוברת לקריאה ראשונה, תודה לכולם הישיבה נעולה.